TASEKKA N UDIWENNI

**1-Tabadut**

Adiwenni d aḍris i d-yettawin tameslayt yellan gar sin n yimdanen neɣ ugar. S umata Ibedd ɣef sin n yiferdisen : asteqsi d tririt. Daymi i t-nettaf s tuget deg tsastanin akked uskasi. Nezmer ad t-naf daɣen deg : taywalt n yal ass, deg umezgun, akked wungal mi ara yebɣu umaru ad d-yawi tameslayt ɣef yimi n yiwudam yellan deg wullis. Ihi yezmer ad yili iman-is neɣ yemmegr, deg tewsatin-nniḍen ladɣa, ullis.

**2-Tuddsa**

Llan sin n wudmawen s wacu i d-yettili udiwenni, i sin cudden ar yiferdisen usenqeḍ :

**2-1-Udem amezwaru** :

Amaru mi ara t-iger deg uḍris yessemras :

- Amyag n wuduf neɣ n tguri am «yenna, yerra, isuɣ, iɛeyyeḍ, yeqqar…» i wimi d-yesseḍfar snat n tneqḍin.

- Tuccar (« … ») deg tazwara n udiwenni akked taggara-s.

- Tuɣalin ɣer uzarig amaynut, d tririt n ujariḍ yal tikkelt ara d-yemmeslay wudem.

**2-2-Udem wis sin** d udem-nni yakan amezwaru, dacu kan llan kra n yimyura ur ssemrasen ara tuccar-nni acku ttwalin yezmer yimeɣri ad d-yesnekwu s tefses adiwenni deg uḍris. Dɣa ssemrasen anagar tuɣalin ɣer uzarig amaynut akked ujariḍ yal tikkelt ara tbeddel tmeslayt..

Tamawt : Llan yiḍrisen akka am umezgun bedden anagar ɣef udiwenni srid maca amaru yettaru-d yal tikkelt deg tazwara n yal tameslayt isem n win ara d-yemmeslayen.

**3-Iferdisen n tutlayt**

Deg wayen yerzan timeẓra d addad n yinan (situation d’énonciation) i d-yemmalen talɣiwin i iwatan i izemren ad mmalent ayen yeḍran, ayen ara yeḍrun almend n tegnit-nni neɣ imir-nni n tmeslayt. S umata, deg udiwenni, nettarra lwelha ɣer yimyagen n tguri neɣ wuduf n tmeslayt, am : yenna, yerra, isuɣ, iɛeyyeḍ, yessawel, inebbeh, yeggul, iṛgem, yessegza, yessumer atg. Deg udiwenni i d-yettawin tameslayt srid, udmawen yettilin d amezwaru akked wid sin (meḥsub wid terza tmeslayt). Ma deg udiwenni ideg tettili tguri n tmeslayt, yezmer ad yili udem wis kra. Ihi d tagnit n tmenna ara d-yemmalen aya. Ula d asemres n yisuraz cudden daɣen ɣur-s.

**Iqeddicen**

**Aqeddic amezwaru : Taɣuri d tegzi n uḍris n udiwenni**

Seld taɣuri n uḍris-a, sleḍ tuddsa-s akked yiferdisen n tutlayt-is.

**Aḍris :**

Tewweḍ ɣer umkan anda i temlal d urgaz-nni, tufa-t yeqqim deg rrif la tt-yettraju, mi tt-id-iwala ibedd, yelha-d cwiṭ ɣur-s.

-Azul !

-Azul !

-Amek telliḍ ur kem-yuɣ wayra ?

-Lhemdulleh taswit-a.

-Yya ad nqeddem cwiṭ ɣer dihin, ad neqqim ɣef yikersiyen.

Wwden ɣer din qqimen.

-Dacu i tenniḍ deg wayen i m-nniɣ iḍelli ?

-Ur ẓriɣ ara, ur ufiɣ ara tiririt !

-Ini-d ih ur tettendemmayeḍ ara ! imi nekk macci d acekker ara cekkerɣ iman-iw, letthaɣ d uxeddim-iw, xḍiɣ yir tikli, zedɣeɣ dayi iman-iw, xeddmeɣ nnig n tezmert-iw, ttceyyiɛeɣ idrimen i yimawlan-iw.

-Ihi kecc dayi i tzedɣeḍ iman-ik i wasmi ara tzewgeḍ, da ara teqqimeḍ neɣ ad truḥeḍ ?

-Ad qqimeɣ dayi, acku deg tmurt-iw ulac axeddim aṭas.

-Anta i d tamurt-ik ?

-Anda akken i yecbeḥ yitij mi ara yettɣib !

-Ur ẓriɣ ara anta ta, imi nekk ẓriɣ kan yecbeḥ yiṭij mi ara yettɣib gar yidurar-iw i iḥemmel wul-iw !

-Ula d nekk am kemm, idurar-iw iḥemmel-iten wul-iw !

-tesɛim idurar ?

-Nesɛa yerna cebḥen mačči d kra !

-Ihi d acawi kečč ?

-Ala, d atergi.

N. BENAZZOUZ , « *Tudert n Tmara* », Tizrigin BOUSEKKINE, 2020, sb 100-101.

**1-Tasledt almend n tuddsa**

Aḍris-a, s tiṭ yakan yettbin d adiwenni, meḥsub d aggay n tmeslayt gar sin n yimdanen. Adiwenni-agi d ukkis seg tsekka-nniḍen, ullis (ungal n « *tudert n tmara* » n N.Beazzouz.Deg-s amaru yessemres udem wis sin : tuɣalin ar uzarig yal tikkelt s ujariḍ amectuḥ ; ur yessemres ara tuccar akken ad d-yesken tilisa n tmeslayt. Am wakken ur yesseqdec ara Amyag n wuduf.

**2- Iferdisen n tutlayt**

Udmawen yettusqedcen d amezwaru akked wis sin imi deg tuget yebna ɣef usteqsi d tririt. Ma d imyagen ad ten-naf ftin ar yizri, izri ibaw akked wurmir aya imi tagnit n tmenna tesra-yasen. Ma d ayen yerzan isuraz mehsub ur ten-yessemras ara umeskar acku tagnit ur tesri ara u usexzen. Dacu llan kra isseqdec-iten akken ad yeg assax gar iferdisen n tefyirt.

**Md.** Ur ẓriɣ ara anta ta, **imi** nekk ẓriɣ kan yecbeḥ yiṭij **mi** ara yettɣib gar yidurar-iw i iḥemmel wul-iw !

**Aqeddic wis sin : Asenfali s tira**

Aru-d aḍris ideg ara tesmersed tasekka n udiwenni. Afran n usentel akken wudem, akken i ad ak(am)-yehwa.